פילאטיס

פילאטיס היא שיטת אימון גופני הנועדה לשפר את היציבה ואת התפקוד היומיומי של הגוף. השיטה קרויה על שם ממציאה, יוזף פילאטיס.

מטרה 
מטרת השיטה היא אימון הגוף כך שיוכל לבצע את המטלות היומיומיות במינימום מאמץ, ללא שחיקה מיותרת, וללא פגיעות גופניות.
פילאטיס מנסה להשיג את המטרה הזו על ידי סדרה של תרגילים המפעילים את השרירים המייצבים ומתרגלים את הגוף לגייס את השרירים הנכונים לכל תנועה.
פילאטיס מנסה לאפשר טווחי תנועה גדולים יותר במפרקים ולאורך כל עמוד השדרה, ובכך למנוע לחץ שנוצר על חוליות ומפרקים מתנועה בלתי יעילה.

שרירים מייצבים
השרירים המייצבים הם שרירים הנמצאים עמוק מתחת לעור, קרוב למפרקים, סביב החוליות וברצפת האגן.
שרירים אלו מסייעים לשרירים המניעים ומבודדים את התנועה.
פילאטיס מייחסת חשיבות יתירה לשרירים אלו, מתוך מחשבה ששימוש נכון בהם יאפשר תנועה חלקה יותר וימנע עומס על חלקים אחרים בגוף.

הדבר המיוחד בשיטת הפילאטיס הוא שתרגול בשיטה דורש הפעלת כוח רב בפחות חזרות על כל תרגיל. האימון מתמקד בחיזוק שרירי הליבה והיציבה, כמו שרירי הבטן, תוך כדי מתיחה והארכה של שרירים אחרים.
אימון בַּשיטה יכול להיות רוטינה של תרגילים עם זרימה תנועתית ביניהם, או לחלופין יש אפשרות לבצע תרגילים אחדים בעצימות גבוהה יותר.

כיצד מתרגלים פילאטיס
תרגילים המבוצעים במספר קצר של חזרות, מתוך רצון לאפשר ריכוז במהלך כל חזרה ולהימנע מלהתיש את השריר.
תרגילי פילאטיס נעשים בדרך כלל עם גב בהקשתה טבעית.
כל תרגיל פילאטיס ידרוש ייצוב של חלקים מסוימים, ותנועה מאוזנת מהחלקים האחרים.
הדרישה לשמור על יציבות מרבית של חלקים מסוימים אמורה לאתגר את השרירים המייצבים באותו אזור.
הדרישה לתנועה הרמונית בכל הטווח אמורה להפעיל שרירים רבים יותר ולא רק את השרירים המורגלים בהפעלה. לעיתים משתמשים מתרגלי פילאטיס בכדור התעמלות בתרגיליהם.

תרגילים אופייניים הם:
 Shoulder Bridge: התחלה ממצב של שכיבה על הגב ברגליים כפופות, הרמת האגן בנשיפה וייצוב הגוף על כפות הרגליים והשכמות בלבד. ניתן להוסיף רמות קושי לתרגיל זה בניתוק רגל אחת בכל פעם ויישורה ובהפעלה של הידיים עם משקולות או גומייה - מה שהופך את התרגיל כבר ל״לג פול דאון״.
 Roll Up: התחלה ממצב של שכיבה על הגב, ידיים מתוחות לאחור בהמשך לקו האזניים, הושטת הידיים לפנים ועלייה בעקבותיהן - חוליה אחרי חוליה על ידי כוח קונצנטרי של שרירי הבטן למצב ישיבה שלמה עם גו זקוף, המשך כפיפת גו קדימה עד לצורת C.
 "Hundreds": התחלה ממצב שכיבה על הגב, עמוד שדרה ואגן נייטרלים, זרועות ארוכות לצידי הגוף כאשר כף היד מונחת על הרצפה, כפות הרגליים דורכות ברצפה ברוחב אגן הירכיים וברכיים כפופות - עלייה לכפיפת גב עליון, התרוממות של הידיים ושאיפת אוויר בעת העלייה.

עקרונות 
פיליפ פרידמן וגייל אייזן היו שני סטודנטים של רומנה קריזנובסקה, שפרסמו את הספר המודרני הראשון על פילאטיס, הנקרא: "שיטת הפילאטיס של מיזוג גופני ונפשי", בשנת 1980. בספר זה נכתבו ששת העקרונות של שיטת ה"פילאטיס" שאומצו על ידי הקהילה. ששת העקרונות המקוריים היו: ריכוז, שליטה, מרכז, זרימה, דיוק ונשימה.

ממציא השיטה 
יוזף פילאטיס, גרמני, המציא שיטת אימון לאנשים עם מוגבלויות תנועה. פילאטיס עזב את גרמניה והיגר לארצות הברית ב-1926, 
שם הקים פילאטיס סטודיו ללימוד השיטה ליד הבלט של ניו יורק (New York City Ballet). השיטה הפכה פופולרית בקרב רקדנים במהלך שנות השישים של המאה העשרים, ולאחר מכן הופצה גם בציבור הכללי.

פילאטיס שם דגש על נשימות ושליטה של המוח בגוף. הוא קרא לשיטתו Contrology. בתחילת דרכו פיתח פילאטיס 34 תרגילים ואליהם התלווה ספר שכתב בנושא. מאוחר יותר, בשנות ה-40, פיתח גם את מכשיר הפילאטיס, שמבוסס על רצועות וקפיצים, המאפשר לאתגר את גוף האדם בתנוחות שונות אל מול כוח הכבידה.

ראו גם
אידאוקינסיס
ג'ירוטוניק

לקריאה נוספת 

 דניס אוסטין, פילאטיס לכל גוף, פוקוס, 2004

קישורים חיצוניים 

מן התוכנית של פרופ' קרסו בערוץ 10 : פילאטיס בהריון ולאחר לידה

ניצן חג'ג', מה הפילאטיס יעשה לי ומה העקרונות?, באתר שרותי בריאות כללית, 11 באפריל 2012
 
פילאטיס: כל מה שצריך לדעת על שיטת האימון הלוהטת, באתר:   ynet, מרס, 2005  

התעמלות
אפונימים